Nog 'n wending in die skolegodsdienshofsaak | Maroela Media
Dit blyk dat die SAOU die besluit geneem het na 'n uitroep van hulle lede, die publiek en verskeie organisasie uit die georganiseerde Suid-Afrikaanse gemeenskap nadat die vakbond skynbaar 'n ommeswaai oor sy standpunt rondom godsdiens in skole gemaak het in die hofstukke wat hy einde Februarie by die hooggeregshof in Johannesburg ingedien het.
Die Organisasie vir Godsdienste-Onderrig en Demokrasie (Ogod) het in September 2014 ses Afrikaanse skole met 'n Christelike etos voor die hof gedaag oor die beweerde ongrondwetlikheid van die skole se godsdiensbeleid en die toepassing daarvan.
In dieselfde jaar het die SAOU se uitvoerende hoof, Chris Kloppers, tydens 'n openbare geleentheid gesê die organisasie wat die skole dagvaar "kan in die hel in vlieg" met hul saak, want skole is 'n spieëlbeeld van hulle gemeenskap. Die vakbond het verlede jaar as 'n vriend van die hof tot die saak toegetree en het in hul eedsverklaring gesê hulle steun die beginsels dat skole die reg het om hul karakter met 'n bepaalde geloof te belyn.
Uit die jongste hofstukke van die SAOU, blyk dit dat die vakbond nou nie meer so sterk oor die saak voel nie. Daarin sê hulle die Grondwet verbied dit dat 'n skool 'n godsdienstige identiteit mag hê. Dit is onmoontlik vir die skool om te weet wat die geloofsoortuigings van elke leerder is en daarom kan 'n enkele godsdienstige identiteit tot diskriminasie lei, lui die hofstukke. Deelname aan godsdienspraktyke moet ook vry en vrywillig wees en leerders mag net tot die beoefening daarvan instem in pouses en na skool, maar nie tydens gewone skoolure nie.
Die ommeswaai het die publiek, lede van die SAOU, waaronder die hoofde en onderwysers van die skole in die hofsaak, en die georganiseerde Afrikaanse gemeenskap heeltemal verbyster gehad. In Flip Buys, voorsitter van die Solidariteit Beweging, se ope brief aan skoolhoofde, het hy die hoofde gevra om die aanvanklike eedsverklaring van die onderwysunie met hulle jongste hofstukke te vergelyk. Buys het die SAOU ook van openbare misleiding beskuldig omdat die standpunte van hulle nuusbriewe en mediaverklarings, wat sê hulle ondersteun net die "status quo van godsdiensbeoefening" in skole en die betrokke nasionale beleid, nie ooreenstem met die standpunte van die SAOU se nuwe hofstukke nie. Hy het die SAOU in amptelike skrywe op 2 April en in dié brief gevra om "liewer aan die saak te onttrek".
Dr. Dirk Hermann, bestuurshoof van die vakbond Solidariteit, het gesê die SAOU doen die regte ding om te onttrek.
"Ongelukkig is daar steeds 'n leemte in die hofstukke. Duisende onderwysers, wat sterk daaroor voel dat skole 'n spesifieke etos mag handhaaf, se stemme word steeds nie gehoor nie. Solidariteit het reeds in die week aansoek gedoen om as vriend van die hof toe te tree en gaan nou voort hiermee om te verseker dat die unieke stem van roepingsgedrewe onderwysers oor die saak gehoor word."
Ogod het ook aangedui dat hulle nie Solidariteit se aansoek om as vriend toe te tree sal opponeer nie.
Die vakbond gaan in die week begin om duisende mandate van onderwysers te werf. Solidariteit moet op 15 Mei hul aansoek om as vriend toe te tree voor die hof argumenteer.
"Die ideaal sal wees as daar 'n eendragtige stem gehoor word. As Solidariteit en die SAOU saam kan argumenteer vir skole se reg om 'n grondslag vir 'n godsdiensbeoefening te kies, sal dit ideaal wees, maar intussen gaan ons voort," het Hermann gesê.
Paul Colditz, uitvoerende hoof van die Federasie van Beheerliggame van Suid-Afrikaanse Skole (Fedsas), wat die ses skole in die hofsaak verteenwoordig, het bevestig dat hulle in kennis gestel is van die SAOU se besluit om as vriend van die hof te onttrek. Colditz wou egter nie verder kommentaar lewer oor die aangeleentheid nie.
Maroela Media het die SAOU genader vir kommentaar maar het ten tye van die plasing van hierdie berig nog geen terugvoer ontvang nie.
Die Organisasie vir Gosdienste-Onderrig en Demokrasie het in September 2014 ses skole per hofaansoek voor die hof gedaag oor die beweerde ongrondwetlikheid van die skole se godsdiensbeleid en die toepassing daarvan. Hans Pietersen, voorsitter van die organisasie wat die hofstukke bedien het, meen dit is ongrondwetlik om een godsdiens uit te sonder en dat die Christelike gebruike by die betrokke skole gestaak moet word, want dit is diskrimineerend en leerders kan geviktimiseer voel.
Antichristelike fundamentaliste het al in Oktober 2009 gedreig dat skole met 'n Christelike etos binnekort voor die hof gedaag sal word. AfriForum het toe reeds sterk standpunt daarteen ingeneem en gesê die organisasie sal skole teen sulke regsaksie steun. AfriForum is 'n vriend van die hof en ondersteun die skole met regskostes.
Dit is werklik goeie nuus dat die SAOU hulle hofstuk terug getrek het.
Moet Christene altyd terugstaan as hulle belange bedreig word? Die skole wat 'n Christelike etos handhaaf presteer ook bo-gemiddeld, derhalwe word hulle geteiken deur jaloerse halfgeskooldes en ongelowiges omdat heelwat ander skole faal in hul opvoedingstaak.
Ons as ouers het die voorreg om ons kinders se toekons en hiernamaals te kan help bepaal!! Leer hulle van kleinsaf waar ons vandaan af kom en waar ons eendag moet heengaan! Hulle moet dit goed verstaan en glo! Maar sommige van vandag se ouers is maar halfhartig want hulle weet self nie waar hulle heengaan nie! Voor jy 'n kroos kry kry eers jou saak met onse God in order. Dan is kinders kry en grootmaak baie makliker! Maar: baie van die skole wil nie Godsdiens onderrig beoefen nie want hulle weet nie hoe nie!! Nou ontse hulle die… Lees meer »
Dit is SA se grootste probleem en deel van die verval. God word nie meer erken nie dus sal SA ook nie deur God gehelp word nie.
Dit behoort elke skool se keuse te wees of hulle godsdiens wil beoefen al dan nie. So ver ek weet is daar Moslemskole. Waarom word hulle nie gedwing om hulle geloofsklasse af te skaf nie?